CELEX: 32020D1704
Language: fi
Date: 2020-10-23 00:00:00
Title: Neuvoston päätös (EU) 2020/1704, annettu 23 päivänä lokakuuta 2020, Euroopan yhteisön ja Mauritanian islamilaisen tasavallan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyn pöytäkirjan, jonka voimassaolo päättyy 15 päivänä marraskuuta 2020, voimassaolon jatkamisesta Euroopan unionin ja Mauritanian islamilaisen tasavallan välillä kirjeenvaihtona tehdyn sopimuksen allekirjoittamisesta unionin puolesta ja sen väliaikaisesta soveltamisesta

16.11.2020   
               
               
                  FI
               
               
                  Euroopan unionin virallinen lehti
               
               
                  L 383/1
               
            
         NEUVOSTON PÄÄTÖS (EU) 2020/1704,
         annettu 23 päivänä lokakuuta 2020,
         Euroopan yhteisön ja Mauritanian islamilaisen tasavallan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyn pöytäkirjan, jonka voimassaolo päättyy 15 päivänä marraskuuta 2020, voimassaolon jatkamisesta Euroopan unionin ja Mauritanian islamilaisen tasavallan välillä kirjeenvaihtona tehdyn sopimuksen allekirjoittamisesta unionin puolesta ja sen väliaikaisesta soveltamisesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 5 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Euroopan yhteisön ja Mauritanian islamilaisen tasavallan välinen kalastuskumppanuussopimus (1), jäljempänä ’sopimus’, joka hyväksyttiin neuvoston asetuksella (EY) N:o 1801/2006 (2), tuli voimaan 8 päivänä elokuuta 2008.
                  
               
                     (2)
                  
                  
                     Sopimuksen pöytäkirja, jossa vahvistetaan sopimuksessa määrätyt kalastusmahdollisuudet ja taloudellinen korvaus ja joka tuli voimaan samana päivänä kahden vuoden ajaksi, on korvattu useita kertoja.
                  
               
                     (3)
                  
                  
                     Neuvosto antoi 8 päivänä heinäkuuta 2019 komissiolle luvan aloittaa neuvottelut Mauritanian islamilaisen tasavallan, jäljempänä ’Mauritania’, kanssa uuden kestävää kalastusta koskevan kumppanuussopimuksen ja kyseisen sopimuksen täytäntöönpanopöytäkirjan tekemiseksi.
                  
               
                     (4)
                  
                  
                     Jotta kalastustoiminta ei keskeytyisi pitkäksi aikaa, neuvosto antoi komissiolle myös luvan neuvotella nykyisen sopimuksen pöytäkirjan (3), jäljempänä ’pöytäkirja’, jonka voimassaolo päättyi 15 päivänä marraskuuta 2019, voimassaolon jatkamisesta enintään yhdellä vuodella. Neuvosto hyväksyi 8 päivänä marraskuuta 2019 määräajan pidentämistä koskevan päätöksen (EU) 2019/1918 (4).
                  
               
                     (5)
                  
                  
                     Mauritanian kanssa käytiin syyskuun 2019 ja helmikuun 2020 välisenä aikana neljä neuvottelukierrosta uuden sopimuksen ja uuden pöytäkirjan tekemiseksi. Neuvotteluja ei saatu päätökseen.
                  
               
                     (6)
                  
                  
                     Covid-19-pandemian aiheuttaman nykyisen terveystilanteen vuoksi on käynyt selväksi, ettei neuvotteluja uuden sopimuksen ja uuden pöytäkirjan tekemisestä saada päätökseen ajoissa eikä kalastustoiminnan keskeytymistä voida pöytäkirjan ensimmäisestä voimassaolon jatkamisesta huolimatta välttää. Siksi neuvosto valtuutti 26 päivänä kesäkuuta 2020 komission neuvottelemaan pöytäkirjan voimassaolon jatkamisesta uudelleen enintään yhdellä vuodella.
                  
               
                     (7)
                  
                  
                     Odotettaessa uuden sopimuksen ja uuden pöytäkirjan tekemistä koskevien neuvottelujen päätökseen saattamista komissio on neuvotellut unionin puolesta kirjeenvaihtona tehtävän sopimuksen, joka koskee sopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyn pöytäkirjan voimassaolon jatkamista toisen kerran enintään yhdellä vuodella, jäljempänä ’kirjeenvaihtona tehty sopimus’. Neuvottelujen päätteeksi kirjeenvaihtona tehty sopimus parafoitiin 7 päivänä heinäkuuta 2020.
                  
               
                     (8)
                  
                  
                     Kirjeenvaihtona tehdyn sopimuksen tavoitteena on mahdollistaa se, että unioni ja Mauritania voivat jatkaa yhteistyötään kestävän kalastuksen politiikan ja kalavarojen vastuullisen hyödyntämisen edistämiseksi Mauritanian vesillä ja että unionin alukset voivat harjoittaa kalastustoimintaa kyseisillä vesillä.
                  
               
                     (9)
                  
                  
                     Jotta turvattaisiin unionin alusten kalastustoiminnan jatkuminen Mauritanian vesillä, kirjeenvaihtona tehtyä sopimusta olisi sovellettava väliaikaisesti 16 päivästä marraskuuta 2020 tai mahdollisesta muusta myöhemmästä allekirjoituspäivän jälkeisestä päivästä alkaen sopimuksen 6 kohdan mukaisesti.
                  
               
                     (10)
                  
                  
                     Kirjeenvaihtona tehty sopimus olisi allekirjoitettava ja sitä olisi sovellettava sen voimaantuloa varten tarvittavien menettelyjen päätökseen saattamiseen asti väliaikaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Annetaan lupa allekirjoittaa Euroopan yhteisön ja Mauritanian islamilaisen tasavallan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyn pöytäkirjan, jonka voimassaolo päättyy 15 päivänä marraskuuta 2020, voimassaolon jatkamisesta Euroopan unionin ja Mauritanian islamilaisen tasavallan välillä kirjeenvaihtona tehty sopimus unionin puolesta sillä varauksella, että mainitun sopimuksen tekeminen saatetaan päätökseen (5).
         
         
            2 artikla
            Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa kirjeenvaihtona tehty sopimus unionin puolesta.
         
         
            3 artikla
            Kirjeenvaihtona tehtyä sopimusta sovelletaan sen voimaantuloa varten tarvittavien menettelyjen päätökseen saattamiseen asti väliaikaisesti 16 päivästä marraskuuta 2020 tai sen mahdollisesta muusta myöhemmästä allekirjoituspäivästä (6) alkaen.
         
         
            4 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 23 päivänä lokakuuta 2020.
            
               
                  Neuvoston puolesta
               
               
                  Puheenjohtaja
               
               S. SCHULZE
            
         
         
            (1)  EUVL L 343, 8.12.2006, s. 4.
         
            (2)  Neuvoston asetus (EY) N:o 1801/2006, tehty 30 päivänä marraskuuta 2006, Euroopan yhteisön ja Mauritanian islamilaisen tasavallan välisen kalastuskumppanuussopimuksen tekemisestä (EUVL L 343, 8.12.2006, s. 1).
         
            (3)  Pöytäkirja Euroopan yhteisön ja Mauritanian islamilaisen tasavallan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta neljän vuoden ajanjaksoksi (EUVL L 315, 1.12.2015, s. 3).
         
            (4)  Neuvoston päätös (EU) 2019/1918, annettu 8 päivänä marraskuuta 2019, Euroopan yhteisön ja Mauritanian islamilaisen tasavallan välisessä kalastuskumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyn pöytäkirjan, jonka voimassaolo päättyy 15 päivänä marraskuuta 2019, voimassaolon jatkamista koskevan kirjeenvaihtona tehdyn Euroopan unionin ja Mauritanian islamilaisen tasavallan välisen sopimuksen allekirjoittamisesta Euroopan unionin puolesta ja väliaikaisesta soveltamisesta (EUVL L 297 I, 18.11.2019, s. 1).
         
            (5)  Kirjeenvaihtona tehdyn sopimuksen teksti on tämän päätöksen liitteenä.
         
            (6)  Neuvoston pääsihteeristö julkaisee päivän, josta alkaen kirjeenvaihtona tehtyä sopimusta sovelletaan väliaikaisesti, Euroopan unionin virallisessa lehdessä.